Document ID: 32008D0026

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Νοεμβρίου 2007
για την έγκριση, σύμφωνα με την οδηγία 92/43/ΕΟΚ του Συμβουλίου, του καταλόγου τόπων κοινοτικής σημασίας για την παννονική βιογεωγραφική περιοχή
[κοινοποιηθείσα υπό τον αριθμό Ε(2007) 5404]
(2008/26/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το τρίτο εδάφιο του άρθρου 4 παράγραφος 2,
Εκτιμώντας τα ακόλουθα:
(1)
Η παννονική βιογεωγραφική περιοχή αναφέρεται στο άρθρο 1 στοιχείο γ) iii) της οδηγίας 92/43/ΕΟΚ, και περιλαμβάνει τμήματα της επικράτειας της Τσεχικής Δημοκρατίας, της Σλοβακίας και της Ρουμανίας, καθώς και την επικράτεια της Ουγγαρίας όπως ορίζεται στον βιογεωγραφικό χάρτη που εγκρίθηκε στις 20 Απριλίου 2005 από την επιτροπή η οποία έχει συσταθεί βάσει του άρθρου 20 της εν λόγω οδηγίας και η οποία εν προκειμένω αναφέρεται ως «επιτροπή οικολογικών ενδιαιτημάτων».
(2)
Η παρούσα απόφαση δεν καλύπτει την επικράτεια της Ρουμανίας, η οποία προσχώρησε στην Ευρωπαϊκή Ένωση το 2007. Η Ρουμανία άρχισε να υποβάλει προτάσεις τόπων στην Επιτροπή μετά την προσχώρησή της. Μέχρι σήμερα δεν έχει καταστεί δυνατό να ενσωματωθούν οι πληροφορίες της Ρουμανίας στον παρόντα αρχικό κατάλογο τόπων κοινοτικής σημασίας, κατά την έννοια της οδηγίας 92/43/ΕΟΚ.
(3)
Επιπλέον είναι ανάγκη, στο πλαίσιο της διαδικασίας που άρχισε το 1995, να επιτευχθεί περαιτέρω πρόοδος όσον αφορά τη δημιουργία του δικτύου Natura 2000, το οποίο αποτελεί καθοριστικής σημασίας συνιστώσα της προστασίας της βιοποικιλότητας στην Κοινότητα.
(4)
Οι αρχικοί κατάλογοι προτεινόμενων τόπων κοινοτικής σημασίας για την παννονική βιογεωγραφική περιοχή, που ανταποκρίνονταν στο περιεχόμενο του άρθρου 1 της οδηγίας 92/43/ΕΟΚ, διαβιβάστηκαν στην Επιτροπή από την Τσεχική Δημοκρατία, την Ουγγαρία και τη Σλοβακία μεταξύ Μαΐου του 2004 και Σεπτεμβρίου του 2006, σύμφωνα με το άρθρο 4 παράγραφος 1 της οδηγίας 92/43/ΕΟΚ.
(5)
Οι κατάλογοι των προτεινόμενων τόπων συνοδεύονταν από πληροφορίες για έκαστο εξ αυτών, υπό μορφή ενημερωτικού δελτίου που θεσπίστηκε με την απόφαση 97/266/ΕΚ της Επιτροπής, της 18ης Δεκεμβρίου 1996, που αφορά το έντυπο πληροφοριών για τους προτεινόμενους τόπους Natura 2000 (2).
(6)
Οι εν λόγω πληροφορίες περιλαμβάνουν τον πλέον ενημερωμένο και οριστικό χάρτη του τόπου που διαβιβάζει το αντίστοιχο κράτος μέλος, την ονομασία του τόπου, τη θέση και το μέγεθός του, καθώς και τα δεδομένα που παρέχονται κατ’ εφαρμογή των κριτηρίων του παραρτήματος III της οδηγίας 92/43/ΕΟΚ.
(7)
Βάσει του σχεδίου του καταλόγου που συνέταξε η Επιτροπή σε συμφωνία με έκαστο των ενδιαφερομένων κρατών μελών, στον οποίο επίσης αναφέρονται οι τόποι που φιλοξενούν τύπους οικολογικών ενδιαιτημάτων ή βιολογικά είδη προτεραιότητας, θα πρέπει να εγκριθεί ενημερωμένος κατάλογος των επιλεγμένων τόπων κοινοτικής σημασίας.
(8)
Λόγω της ασκούμενης επιτήρησης βάσει του άρθρου 11 της οδηγίας 92/43/EΟΚ, οι γνώσεις όσον αφορά την ύπαρξη και την κατανομή των διάφορων τύπων οικολογικών ενδιαιτημάτων και ειδών εξελίσσονται συνεχώς. Ως εκ τούτου, η αξιολόγηση και η επιλογή των τόπων σε κοινοτικό επίπεδο πραγματοποιήθηκε αξιοποιώντας τις βέλτιστες διαθέσιμες πληροφορίες.
(9)
Ωστόσο, τα κράτη μέλη που ενδιαφέρονται άμεσα δεν έχουν προτείνει αρκετούς τόπους και δεν έχουν, ως εκ τούτου, ανταποκριθεί στις απαιτήσεις της οδηγίας 92/43/ΕΟΚ για ορισμένους τύπους οικολογικών ενδιαιτημάτων και ορισμένα βιολογικά είδη. Κατά συνέπεια, για τα εν λόγω βιολογικά είδη και τύπους ενδιαιτημάτων, δεν είναι δυνατό να θεωρηθεί ότι το δίκτυο έχει ολοκληρωθεί. Εντούτοις, λαμβάνοντας υπόψη τις παρατηρηθείσες καθυστερήσεις ως προς την παραλαβή των πληροφοριών και την επίτευξη συμφωνιών με τα κράτη μέλη, η Επιτροπή θεωρεί ότι θα έπρεπε να εγκριθεί ένας πρώτος ενημερωμένος κατάλογος τόπων ο οποίος, εν συνεχεία, να αναθεωρείται σύμφωνα με τις διατάξεις του άρθρου 4 της οδηγίας 92/43/EΟΚ.
(10)
Δεδομένου ότι εξακολουθούν να είναι ατελείς οι γνώσεις όσον αφορά την ύπαρξη και την κατανομή των τύπων των φυσικών ενδιαιτημάτων του παραρτήματος Ι και των ειδών του παραρτήματος ΙΙ της οδηγίας 92/43/ΕΟΚ που απαντούν τόσο στα θαλάσσια εγχώρια ύδατα όσο και στα υπό εθνική δικαιοδοσία θαλάσσια ύδατα πέραν των χωρικών, είναι αδύνατο να συναχθούν συμπεράσματα για το κατά πόσο εν προκειμένω το δίκτυο έχει ήδη ολοκληρωθεί. Ο κατάλογος θα πρέπει να αναθεωρηθεί, εφόσον χρειαστεί, για τους διάφορους τύπους φυσικών ενδιαιτημάτων και ειδών, σύμφωνα με τις διατάξεις του άρθρου 4 της οδηγίας 92/43/EΟΚ.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής οικολογικών ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επισυνάπτεται ως παράρτημα στην παρούσα απόφαση ο πρώτος ενημερωμένος κατάλογος τόπων κοινοτικής σημασίας για την παννονική βιογεωγραφική περιοχή, σύμφωνα με το τρίτο εδάφιο του άρθρου 4 παράγραφος 2 της οδηγίας 92/43/ΕΟΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 13 Νοεμβρίου 2007.

Labels: 12
18
20